## Odluka o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020.

### NN 86/2013 (5.7.2013.), Odluka o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020.

VLADA REPUBLIKE HRVATSKE

1923

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 4. srpnja 2013. godine donijela

ODLUKU

O OSNIVANJU POVJERENSTVA ZA PRAĆENJE PROVEDBE NACIONALNE STRATEGIJE ZA UKLJUČIVANJE ROMA, ZA RAZDOBLJE OD 2013. DO 2020. GODINE

I.

Osniva se Povjerenstvo za praćenje provedbe Nacionalne strategije za uključivanje Roma, za razdoblje od 2013. do 2020. godine (u daljnjem tekstu: Povjerenstvo).

II.

Zadaće Povjerenstva su:

– sustavno praćenje i koordiniranje provedbe Nacionalne strategije za uključivanje Roma, za razdoblje od 2013. do 2020. godine (u daljnjem tekstu: Strategija),

– predlaganje mjera za unaprjeđenje provođenja Strategije i Akcijskog plana za provedbu Strategije (u daljnjem tekstu: Akcijski plan),

– izrada preporuka, mišljenja, stručnih obrazloženja i izvješća, te smjernica u vezi s provedbom Strategije,

– predlaganje izmjena i dopuna Strategije i Akcijskog plana,

– praćenje rasporeda i utroška sredstava za provođenje mjera Strategije za koje se sredstva izdvajaju iz državnog proračuna Republike Hrvatske,

– raspodjela financijskih sredstava za rješavanje problema i poboljšanja uvjeta života pripadnika romske nacionalne manjine.

III.

Predsjednika i članove Povjerenstva imenuje Vlada Republike Hrvatske.

Mandat članova Povjerenstva je četiri godine od dana imenovanja.

Povjerenstvo čine:

– potpredsjednik Vlade Republike Hrvatske, kojeg odredi Vlada, predsjednik Povjerenstva

– zastupnik romske nacionalne manjine u Hrvatskome saboru, zamjenik predsjednika Povjerenstva

– predstavnik Ministarstva regionalnoga razvoja i fondova Europske unije

– predstavnik Ministarstva socijalne politike i mladih

– predstavnik Ministarstva graditeljstva i prostornoga uređenja

– predstavnik Ministarstva zdravlja

– predstavnik Ministarstva znanosti, obrazovanja i sporta

– predstavnik Ministarstva rada i mirovinskoga sustava

– predstavnik Ureda za ljudska prava i prava nacionalnih manjina

– sedam predstavnika romske nacionalne manjine koje predlože Nacionalna koordinacija vijeća romske nacionalne manjine u Republici Hrvatskoj (u daljnjem tekstu: Koordinacija), vijeća romske nacionalne manjine i udruge romske nacionalne manjine.

U rad Povjerenstva mogu se uključiti i predstavnici drugih tijela i institucija, odnosno stručnjaci koji nisu članovi Povjerenstva, ukoliko za to postoji potreba.

Članovi Povjerenstva imenuju se na prijedlog čelnika tijela iz stavka 3. ove točke. Članovi Povjerenstva, predstavnici Koordinacije, predstavnici vijeća romske nacionalne manjine i udruga romske nacionalne manjine, imenuju se na prijedlog Ureda za ljudska prava i prava nacionalnih manjina nakon provedenog javnog poziva.

Ured za ljudska prava i prava nacionalnih manjina uputit će javni poziv Koordinaciji, vijećima romske nacionalne manjine i udrugama romske nacionalne manjine za predlaganje kandidata za člana Povjerenstva.

IV.

Povjerenstvo donosi Poslovnik o svome radu.

V.

Povjerenstvo jednom godišnje, na temelju izvješća pojedinih ministarstava te drugih nositelja provedbe mjera, sastavlja i podnosi Vladi Republike Hrvatske, putem Ureda za ljudska prava i prava nacionalnih manjina, izvješće o provedbi Strategije i Akcijskog plana.

VI.

Povjerenstvo, prema ukazanoj potrebi, može osnivati radne skupine.

VII.

Stručne i administrativne poslove za Povjerenstvo i radne skupine obavlja Ured za ljudska prava i prava nacionalnih manjina.

Sredstva za rad Povjerenstva osigurat će se iz sredstava državnog proračuna Republike Hrvatske, na poziciji Ureda za ljudska prava i prava nacionalnih manjina.

VIII.

Članovi Povjerenstva i radnih skupina iz reda pripadnika romske nacionalne manjine imaju pravo na naknadu za rad u Povjerenstvu i radnim skupinama u visini propisanom Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine. Članovi Povjerenstva i radnih skupina iz reda pripadnika romske nacionalne manjine izvan Zagreba imaju pravo i na naknadu troškova javnog prijevoza.

IX.

Danom stupanja na snagu ove Odluke prestaje važiti Odluka o osnivanju Povjerenstva za praćenje provedbe Nacionalnog programa za Rome (»Narodne novine«, br. 36/2012, 79/2012 i 87/2012).

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/13-04/301

Urbroj: 50301-04/12-13-2

Zagreb, 4. srpnja 2013.

Predsjednik

Zoran Milanović, v. r.

Odluka, NN 86/2013-1923